DA Den Europæiske Unions Tidende CE 88/700

(2004/C 88 E/0720)

SKRIFTLIG FORESPØRGSEL E-0569/04

af Herbert Bösch (PSE) til Kommissionen

(26. februar 2004)

Om: Leonardo da Vinci-programmet

Kommissionens Leonardo da Vinci-program skal bidrage til gennemførelsen af EU's erhvervsuddannelses-politik. EU skal forberede borgerne bedre til adgangen til arbejdsmarkedet og således nedbringe arbejdsløsheden. Desuden får virksomhederne kvalificeret arbejdskraft, så de kan følge med i den hurtige videnskabelige og teknologiske udvikling. Således fungerer Leonardo da Vinci-programmet som Kommissionens europæiske laboratorium for nyskabelse, hvad angår livslang læring.

Kan Kommissionen forelægge en liste over de projekter, der er omfattet af Leonardo da Vinci-programmet, og som i løbet af de seneste tre år har modtaget bevillinger, med nærmere angivelse af projektledere og omfanget af både den udbetalte og den endnu ikke udbetalte støtte?

Er der forskelle mellem lande og projektledere, hvad angår påfaldende asymmetri i forbindelse med forskellige kriterier som f.eks. budgetgrænser, støtteandele og de egentlige resultater?

Hvordan sørger Kommissionen for en hurtig og ubureaukratisk endelig vurdering af de støttede projekter, og hvor lang tid går der gennemsnitligt fra projektet er gennemført til den endelige vurdering foretages?

I hvilke lande opstår der ofte problemer i forbindelse med den endelige vurdering?

Supplerende svar afgivet på Kommissionens vegne af Viviane Reding

(11. juni 2004)

Kommissionen deler det ærede medlems bekymring med hensyn til kvaliteten af resultaterne af de nyskabende projekter under Leonardo da Vinci-programmet og nødvendigheden af at have procedurer, der skal sikre en effektiv forvaltning.

Mellem 2000 og 2003 udvalgte Kommissionen næsten 1 100 nyskabende projekter til et samlet budget på ca. 350 mio. EUR. I overensstemmelse med komitologibestemmelserne blev listerne over udvalgte projekter, der bl.a. indeholder de enkelte projekters budget og projektlederens navn, videresendt til Europa-Parlamentet, da udvælgelsen fandt sted.

Efter at Kommissionen har foretaget udvælgelsen, sker projektforvaltningen (dvs. kontraktens underskrivelse, projektopfølgning, analyse af rapporter og udbetalinger) i 90 % af tilfældene gennem et netværk af nationale kontorer, der er udpeget af de nationale myndigheder i de deltagende lande. Det er kun en lille del af projekterne, der forvaltes direkte af Kommissionen.

De første projekter blev påbegyndt i december 2000. De har typisk en løbetid på 36 måneder. Den endelig rapport fra projektlederen skal foreligge to måneder efter projektets afslutning.

Med henblik på at sikre en god forvaltning af Fællesskabets midler skal de endelige udbetalinger evalueres på grundlag af en kontrol af udgifterne og af de opnåede resultater. Kommissionen eller de nationale kontorer skal råde over tilstrækkelig dokumentation for at kunne godkende en udgift.

Når den endelige rapport afleveres, foretager Kommissionen eller de nationale kontorer en analyse af resultaterne i samarbejde med en uafhængig ekspert.

De nationale kontorer behandler for øjeblikket de endelige rapporter fra de projekter, der blev udvalgt i 2000, og vil for første gang forelægge deres egen rapport for Kommissionen i løbet af sommeren 2004. Det skal bemærkes, at Kommissionen allerede har overført tilstrækkelige midler til de nationale kontorer, for at de kan udbetale de resterende beløb til projektlederne, når de har afsluttet evalueringen og accepteret de endelige rapporter.

Det er endnu for tidligt at sige, hvorvidt der i nogle lande har været flere problemer end i andre eller flere fortolkningsforskelle mellem kontorerne og projektlederne.

For så vidt angår de projekter, som Kommissionen forvalter direkte, har den allerede modtaget ca. tredive endelige rapporter. For halvdelens vedkommende har den endelige udbetaling fundet sted. De resterende projekter er ved at blive analyseret, eller udbetalingen er umiddelbart forestående. Den endelige rapport og resultaterne i forbindelse med de enkelte projekter analyseres samtidig af en person fra Kommissionen og af en uafhængig ekspert, der er ansat til denne opgave. De får logistisk assistance af et kontor for teknisk bistand.

Det forekommer hyppigt, at projektlederne undlader at vedlægge dokumenter til de endelige rapporter, hvilket medfører yderligere forespørgsler og forsinker projektbehandlingen.

Kommissionen vil gennem en bedre opfølgning og en procedureforenkling i forbindelse med evalueringen anvende erfaringerne fra analysen af de første projekter til at reducere fristerne for evaluering af de endelige rapporter og for udbetaling.